Next Generation EU

Europako berreskuratze-funtsa, Europar Batasuna berreskuratzeko tresna edo Next Generation EU (NGEU) Europar Batasunaren pizgarri ekonomikoko pakete bat da,Europar Kontseiluak 2020ko uztailaren 21ean onartua, estatu kideei COVID-19 pandemiaren suspertze ekonomikoan laguntzeko helburuarekin. 750 000 milioi euroko funts hori trantsizio ekologiko eta digitalerako, hazkunde jasangarrirako, erresilientzia ekonomikorako, gizarte- eta lurralde-kohesiorako eta erakundeen funtzionamendua hobetzeko proiektuak finantzatzeko erabiliko da gehienbat.

Europako berreskuratze-funtsak, 2021-2027 aldiko urte anitzeko finantza-esparruarekin batera, 1 824 300 milioi euroko balioa du. Europar Batasunaren historiako pizgarri ekonomikorik handiena da. NGEUko funtsak Europako bonu bateratuen salmentarekin bilduko dira, eta itzuli beharrik gabeko diru-laguntzen eta mailegu merkeen bidez ordainduko dira, batez ere 2020ko krisi ekonomikoak gehien kaltetutako eskualde eta sektoreetan.

Historian lehen aldiz, Europar Batasunak zor publiko masiboa hartuko du bere aurrekontuen kontura, eta gastua ordaintzeko batasuneko zergak sortzea aurreikusi dute. Hori guztia Europako zerga-integrazioa lortzeko lehen urratsa izan da.

Erreferentziak

Ikus, gainera 
 COVID-19 pandemia
 COVID-19 pandemia Euskal Herrian

Kanpo estekak 

Europar Batasuneko politika
COVID-19 gaixotasunaren pandemia